《慈母堂前月一首宿晏城作》
清代·张预

慈母堂前月，远照关山程。关山远复远，迢迢晏子城。

登城一以远，白云千里横。清辉出云际，知共故乡明。

安得平安字，一一月中呈。仰镜慈母颜，俯瞰游子行。

朗鉴及发肤，危哉慎亏盈。月近慈母远，悠悠游子情。

坐爱床前光，无促晨鸡鸣。

作者简介：张预，字子虞，钱塘人。光绪癸未进士，改庶吉士，授编修，历官江苏候补道。有《崇兰堂诗存》。